แนะยุโรปเทกโอเวอร์กรีซ
มีอำนาจประกาศให้สมาชิกล้มละลาย-ควบคุมการคลังได้ทันที
19 พ.ค. 2555

มีอำนาจประกาศให้สมาชิกล้มละลาย-ควบคุมการคลังได้ทันที
เสนอแนวทางแก้ปัญหาหนี้ยุโรป ประกาศให้ชาติสมาชิกล้มละลายเข้าเทกโอเวอร์อธิปไตยการคลัง
ฌอง โคลด ตริเชต์ อดีตผู้ว่าการธนาคารกลางยุโรป หรืออีซีบี ออกโรงแนะแนวทางเพื่อสร้างความแข็งแกร่งให้กับกลุ่มยูโรโซน ด้วยการให้อำนาจกับสหภาพยุโรปส่วนกลางสามารถประกาศให้ชาติสมาชิกเป็นชาติที่ล้มละลายได้ และเข้าเทกโอเวอร์นโยบายการคลังของชาตินั้นๆ ทันที เพื่อป้องกันผลกระทบที่จะเกิดขึ้นกับเงินยูโร
รายงานระบุว่า วิธีการดังกล่าวถือว่าเป็นการแก้ปัญหาที่ความอ่อนแอด้านพื้นฐานของกลุ่มประเทศสมาชิกยูโรโซนทีเดียว ซึ่งที่ผ่านมาชาติสมาชิกยูโรโซนส่วนใหญ่จะเพิกเฉยต่อกฎระเบียบที่วางไว้ของกลุ่ม เช่น การกำหนดให้ระดับการขาดดุลงบประมาณของแต่ละชาติไม่ควรเกิน 3% เป็นต้น ซึ่งเป็นสาเหตุหลักที่ทำให้แต่ละประเทศมีปัญหาการขาดดุลงบประมาณอย่างสาหัส ไม่ว่าจะเป็นกรีซ โปรตุเกส ไอร์แลนด์ สเปน และอิตาลี 
อย่างไรก็ตาม ตริเชต์ กล่าวว่า การให้อำนาจกับสหภาพยุโรปส่วนกลางที่จะประกาศให้ชาตินั้นๆ เข้าสู่ภาวะล้มละลายได้นั้นจะต้องอยู่ภายใต้สภาวะที่ว่าปัญหางบประมาณในชาติดังกล่าวกำลังเป็นภัยคุกคามต่อกลุ่มยูโรโซนโดยตรง
ข้อเสนอดังกล่าวมีขึ้นก่อนหน้าเพียง 1 วันก่อนที่กลุ่มประเทศ จี8 จะเปิดการประชุมสุดยอดกันที่สหรัฐในวันที่ 19 พ.ค. ซึ่งคาดว่าประธานาธิบดี บารัก โอบามา จะกดดันให้ยุโรปเร่งแก้ปัญหาวิกฤตหนี้ให้หนักหน่วงขึ้น เนื่องจากปัญหาดังกล่าวกำลังเป็นภัยคุกคามต่อเศรษฐกิจโลกที่กำลังเปราะบางหนักอยู่แล้ว
ขณะเดียวกัน ความวิตกต่อวิกฤตการณ์หนี้ยุโรปที่ส่อเค้าบานปลายจนอาจส่งผลกระทบต่อเศรษฐกิจโลก ได้ส่งผลให้นักลงทุนทั่วโลกแห่โยกเงินเข้าไปยังตลาดพันธบัตรเพื่อลงทุนในสินทรัพย์ที่ปลอดภัยแทน ทำให้ดอกเบี้ยผลตอบแทนในตลาดพันธบัตรสำคัญ 3 แห่ง คือ เยอรมนี ญี่ปุ่น และสหรัฐ ต่างทำสถิติต่ำสุดครั้งใหม่ถ้วนหน้าเมื่อวันที่ 18 พ.ค.
อัตราดอกเบี้ยผลตอบแทนพันธบัตรอายุ 10 ปีของสหรัฐได้ทำสถิติต่ำสุดครั้งใหม่ โดยลดลงไปอยู่ที่ 1.706% ขณะที่พันธบัตรระยะ 10 ปีของเยอรมนี ซึ่งถือเป็นพันธบัตรหลักในกลุ่มยูโรโซน ได้ลดลงมาต่ำสุดเป็นประวัติการณ์อยู่ที่ 1.399% ในการซื้อขายเมื่อช่วงเช้าวันที่ 18 พ.ค. จากเดิมซึ่งอยู่ที่ 1.411% ในวันก่อนหน้า เนื่องจากกองทุนต่างๆ พากันโยกเงินไปลงทุนในสินทรัพย์ที่ปลอดภัยมากขึ้นแทน
“ตลาดพันธบัตรยังคงเป็นที่ถูกจับจ้องสำคัญในเรื่องความเสี่ยงของประเทศที่อ่อนแอในยุโรป ซึ่งปัญหาหนี้ของภาคแบงก์ในสเปน และการเมืองในกรีซ กำลังทำให้นักลงทุนวิตกกันเพิ่มมากขึ้น” นักวิเคราะห์จากธนาคารเครดิต อะกริโกล ซีไอบี กล่าวกับเอเอฟพี
วันเดียวกัน อัตราดอกเบี้ยผลตอบแทนพันธบัตรอายุ 10 ปีของรัฐบาลญี่ปุ่น (JGB) ซึ่งมีความน่าเชื่อถือสูงในระดับ Aa3 ก็ได้ดิ่งลงทำสถิติต่ำสุดในรอบ 9 ปี อยู่ที่ 0.815% ซึ่งนอกจากนักลงทุนจะหาที่หลบภัยจากปัญหาหนี้ยุโรปแล้ว ยังเป็นเพราะดัชนีทางเศรษฐกิจสหรัฐบ่งชี้ว่าสภาพเศรษฐกิจยังไม่กระเตื้องขึ้นมากนักด้วย